**ישיבת תל אביב "מעלה אליהו"**, ע"ש עו"ד אליהו מירון, היא ישיבה גבוהה ציונית דתית הממוקמת בתל אביב-יפו. ראש הישיבה הוא הרב חיים גנץ.

הקמה
----

הישיבה הוקמה בתל אביב באלול תשנ"ז (1996) על ידי קבוצת אברכים מישיבת מרכז הרב. הקבוצה ביקשה מהרב חיים גנץ, מתלמידי הרב צבי ישראל טאו והרב מרדכי שטרנברג, ששימש כר"מ בישיבת שבי חברון לעמוד בראש הישיבה. לגרעין המייסדים הצטרפו כ-20 בחורים מישיבות תיכוניות ברחבי הארץ. הישיבה הוקמה בתמיכתו והדרכתו של הרב מרדכי שטרנברג שמסר בה שיעור שבועי עד פטירתו. במשך כחמש שנים שכנה הישיבה במקלט מתחת לבית כנסת ברחוב יהושע בן-נון. בשנת תשס"ד (2004) עברה הישיבה לרחוב הנרייטה סולד בסמוך לבית החולים איכילוב לבית הכנסת "בר כוכבא" ולאחר מכן לאולם ספורט הצמוד אליו ששופץ ומשמש בית מדרש. בקבלת המבנה, הישיבה התחייבה לפנותו לצורך הקמת בית ספר יסודי לתלמידי האזור כשתידרש.

הרב גנץ הסביר את הרצון להקים ישיבה בתל אביב בכך שהעיר היא גוף מרכזי אך בראייתו חסרה בה "נשמה", שהיא לדעתו מקום לימוד התורה.

המאבק נגד הרחבת הישיבה
----------------------

כחלק מסיכום שהיה לישיבה עם העירייה תוכנן שהישיבה תעבור לבית כנסת ברחוב קליי שישופץ על ידי הישיבה, ובמקום הישיבה יבנה בית ספר יסודי. בשנת 2023 לאחר שנבנה בית הספר על חלק משטח הישיבה ועל רקע המחאה נגד הרפורמה המשפטית התקיימוהפגנות וקמפיינים כנגד העברת הישיבה. בעקבות ההפגנות עיריית תל אביב יפו הודיע שתבחן את העברת הישיבה. ובחודש יוני 2023 בטלה ועדת התכנון העירונית את אישור התוכנית לבניין חדש וגדול יותר ברחוב קליי .

כיום
----

כיום לומדים בישיבה כ-200 בחורים וכ-50 אברכים. סביב לישיבה התפתחה קבוצה של כ-100 משפחות דתיות, שהגיעו אליה מתוך רצון לחיות חיי תורה בעיר חילונית, ולהגביר את התורה והיהדות בה. הישיבה מפעילה תוכנית לימוד לחיילים עורפיים המשרתים בבסיסים באזור המרכז.

הישיבה מחנכת לשירות בצה"ל, חלק מהבחורים מתגייסים דרך מסלול הסדר מרכז וחלקם מתגייסים לשירות צבאי מלא.

רמי"ם בולטים בישיבה הם: הרב נדב פרידמן, הרב יורם מושקוביץ, הרב יאיר גלס (רב היישוב שומריה), הרב מאיר הילביץ' (רב היישוב ברוכין), והרב דוד טורנר (ראש בית המדרש הקהילתי גבעת שמואל).

באלול תשפ"ג (2023) הקים הרב משה לוי שהיה ר"מ בישיבה שלוחה בהרצליה עם גרעין מתלמידי הישיבה.

פעילות חברתית ותורנית
---------------------

מלבד הלימודים בישיבה, ישנם כמה מיזמים תחת חסותה של הישיבה הפועלים בתחומי הזהות היהודית וקירוב לבבות. בין הארגונים ניתן למנות את מכון 'כנפיים' - המפעיל תוכנית הכנה לבר מצווה לילדים מתל אביב, ו'קשר לחולים' שבמסגרתו הולכים התלמידים בשבתות וחגים לערוך קידוש ולשמח חולים בבית החולים איכילוב. הישיבה גם מפעילה בשיתוף עם חברה קדישא תל אביב-יפו פרויקט "קשר של אמת" שבמסגרתו נשלחים תלמידי הישיבה לסייע למשפחות אבלות במהלך השבעה. פרויקט נוסף הוא פרויקט 'מפגשים' אשר מקיים מדי חודש מפגש בין נשות הגרעין לבין נשים חילוניות מהאזור.

הישיבה מפעילה מספר מעונות יום לילדים במסגרת "מעון דפנה", בהם כ-100 ילדים חילוניים ודתיים בגילאי 3 חודשים עד 3 שנים.

ב-2010 הפיק מכון קשר אלבום בשם "שעת נעילה" המכיל את הלחנים המוכרים של תפילת יום הכיפורים, כאשר המטרה היא שאנשים המשתתפים בתפילות ירגישו שייכות וחיבור לנוסח התפילה. האלבום הופק בשיתוף ארגון צהר המרכז תפילות ציבוריות בכל הארץ, ונמכר באלפי עותקים.

סיקור תקשורתי
-------------

בשנת 2020 שלח ראש עיריית תל אביב מכתב אל הישיבה בעקבות טענות לאמירות להט"בופוביות בשיעורי הישיבה.

בשנת 2021 התפרסמה הודעתה של ישיבת מעלה אליהו על הפסקת תרומות דם למגן דוד אדום. הדבר נעשה כחלק ממחאה של ארבעים ישיבות, "כל עוד טפסי ההתרמה יכללו את המלים 'הורה 1' ו'הורה 2' ". בשנת 2022, בעקבות הודעת מד"א על מחסור קריטי במנות דם, התלהט הוויכוח בין רבנים במגזר אודות מאבק זה. בסופו של דבר המאבק הצליח, כאשר במאי 2023 פרסם מזכיר הממשלה יוסי פוקס הנחיה לשרים שלפיה עליהם לוודא שבכל הטפסים הממשלתיים המונפקים במוסדות הכפופים למשרדיהם, ושכתוב עליהם "הורה 1" ו-"הורה 2", יונפקו גם טפסים מקבילים שבהם ייכתב בקטגוריות אלו "אבא" ו"אמא". זאת, לדבריו, בהתאם להסכמים הקואליציוניים ולהנחיית ראש הממשלה.

מימון
-----

הישיבה מופעלת באמצעות עמותה בשם ״הנקודה היהודית בתל אביב״ (ע"ר), אשר מקבלת תמיכות ממשלתיות בסך 2,647,861 ש"ח (נכון ל־2022). מימון נוסף מגיע מעיריית תל אביב, אשר מקצה את המבנה ומסייעת במימון בגובה של כמה עשרות אלפי שקלים בשנה[דרוש מקור]. בעקבות המאבק נגד הישיבה פתחה הישיבה בהתרמה לצורך מימון המבנה החדש והרחבת הפעילות, ועברה את היעד של חמישה מיליון שקלים.

בוגּרים
-------

בין בוגריה נמנה אל"ם יהונתן שטיינברג מפקד חטיבת הנח"ל, שנהרג במהלך מתקפת הפתע ב-7 באוקטובר בהיתקלות עם מחבלי חמאס סמוך למעבר כרם שלום.

קישורים חיצוניים
----------------

* 

* אתר האינטרנט הרשמי של ישיבת מעלה אליהו
* ישיבת מעלה אליהו, ברשת החברתית פייסבוק
* אתר גיוס תרומות לישיבה

הערות שוליים
------------

1. ↑  *אזכרה לציון שנה לפטירתו של מו"ר הרב מרדכי שטרנברג זצ"ל | ישיבת מעלה אליהו*, נבדק ב-2024-04-03
2. ↑  אריה יואלי, ‏ב-70 שניות: כך בנו בישיבה בתל אביב קומה שנייה. צפו, באתר "סרוגים", 23 בספטמבר 2022
3. ↑  ערב הורים תשפג התורה - נשמת העם מור רהי הרב חיים גנץ
4. ↑  מחנך לדורות, שיא חדש של תלמידים בישיבות הציונות הדתית, באתר רוטר נט, ‏18.08.23
5. ↑  בר מצווה, באתר www.ytlv.co.il
6. ↑  לחולים, באתר www.ytlv.co.il
7. ↑  של אמת, באתר www.ytlv.co.il
8. ↑  שעת נעילה – לא רק לדתיים , אתר מורשת
9. ↑  יואב פרידמן, המדריך המוזיקלי לתפילות יום כיפור, באתר ynet, 13 בספטמבר 2010
10. ↑  איתי שיקמן, "רעל של להטביסטן": חולדאי נגד הישיבה שנתנה במה לרב הומופוב, באתר כאן, ‏10 מרץ 2020
11. ↑  ישיבות למד"א: לא מוכנים שתחנכו אותנו מחדש, באתר ערוץ 7, ‏ח' בטבת תשפ"ב 12.12.21
12. ↑  אטילה שומפלבי, אלכסנדרה לוקש, קובי נחשוני, "לא חייבים לתרום דרך מד"א": מחסור חמור בתרומות דם – ורבנים במחלוקת סביב החרם, באתר ynet, ‏3 בפברואר 2022
13. ↑  בר פלג, מיכאל האוזר טוב, יהונתן ליס, לא רק הורה 1 ו-2: השרים התבקשו לוודא שההורים יוגדרו בטפסים גם אבא ואמא, באתר הארץ, ‏1 במאי 2023
14. ↑  ישיבת מעלה אליהו עברה את היעד - ופתחה חדש
15. ↑    
שגיאות פרמטריות בתבנית:קישור כללי   
פרמטרי חובה [ כותרת ] חסרים {{{כותרת}}}, באתר www.inn.co.il

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007400561805171
* VIAF: 82154923686863780003
* WorldCat: viaf-82154923686863780003

 |